Nuuskommentaar: Zuma nou in vuurwarm drukkoker | Maroela Media
Die beslissing van die hooggeregshof in Pretoria, dat die besluit om meer as sewehonderd aanklagte van korrupsie, geldwassery en bedrog teen pres. Jacob Zuma terug te trek, irrasioneel was en hersien moet word, is 'n reuse terugslag vir Zuma en sy aanhangers. Dit volg boonop kort na die konstitusionele hof in die Nkandla-sage ook teen Zuma en sy lakeie beslis het.
Dié keer kan Zuma niemand vir die wolwe gooi en self skotvry (in sy eie oë) daarvan afkom nie. Een van sy beweerde lakeie, die hoof van die nasionale vervolgingsgesag, Shaun Abrahams, het nou die onbenydenswaardige taak om te besluit of die vervolging heringestel moet word, maar waarskynlik eers nadat Zuma op belastingbetalerskoste die appèlhof en die grondwetlike hof genader het.
Intussen gaan Zuma tog, by wyse van spreke, reeds begin om sy vonnis uit te dien. Indien hy, soos hy aanvoer, onskuldig is, is sy aangewese roete nou om sy dag in die hof te kry, soos hy eens op 'n tyd gevra het totdat dinge teen hom te oorweldigend begin lyk het.
Die opsie wat hy meer waarskynlik sal volg, is om alle regsremedies uit te put om die kwade dag (vir hom) so lank as moontlik uitgestel te kry.
Daar was 'n geruime tyd sprake van 'n uittredingspakket wat vir hom beding sou word, wat behels dat hy van verdere vervolging gevrywaar sou word indien hy sy hoed vat en loop. Dié moontlikheid het elke keer skaars genoem in die lug bly hang en verdwyn. Dit mag wees dat die ANC duidelike tekens van die opposisie gekry het dat hulle hul nie so 'n opsie sal laat welgeval nie.
Dit is waarskynliker dat Zuma self nie vir so 'n opsie te vinde sou wees nie en eerder sy magspel binne die ANC sou wou voortsit. Nou het daardie skip vertrek en Zuma loop die werklike gevaar om eendag tronk toe gestuur te word.
Abrahams mag die grootste Zuma-aanhanger in die land wees, maar of hy na die afranseling wat Mpse in die hof gekry het, sommer 'n soortgelyke besluit sal neem, is onwaarskynlik. Die hof het immers nou riglyne gestel wat gevolg moet word.
Dié terugslag kom terwyl Zuma reeds in baie kringe, veral buite die ANC, maar ook binne 'n belangrike segment van die ANC, as toksies vir die land ervaar word. Daar is enorme bewegings om druk op hom uit te oefen om te bedank en dit sal nou toeneem.
Voorts het Zuma in 'n vorige saak reeds deur sy regspan aangevoer hy behoort as sittende president 'n soort immuniteit teen vervolging te geniet, omdat dit onmoontlik sou wees om die nodige aandag aan die take van die president te verleen en homself teen dié swetterjoel aanklagte te verdedig.
Sy regspan het selfs 'n vet kans gevat en aangevoer Zuma moet as president ipso facto daardie immuniteit geniet soos die presidente van, onder andere, die VSA. Die Amerikaanse presidente geniet egter nie daardie immuniteit nie en ons grondwet maak ook nie vir so-iets vir ons president voorsiening nie.
Nou, met Zuma wat baie aandag aan die aanklagte teen hom sal moet skenk, selfs voordat vervolging heringestel word, kan hy volgens sy eie bekentenis nie die nodige aandag aan die take van die presidentskap verleen nie.
Hy is dus nou moreel verplig om te bedank. Maar so was hy verskeie kere in die verlede eintlik, volgens internasionale konvensie, veronderstel om op sy ore uit die amp te wees, maar Zuma is 'n meester om die massas agter hom te verenig.
Intussen is die land baie dank aan die DA verskuldig, wat baie kostes aangegaan het en sewe jaar se frustrasies moes verduur om tot by hierdie punt te kom. Ook die IVP, deur bemiddeling van wyle dr. Mario Ambrosini, het al 'n belangrike hofsaak teen die staat (lees Zuma se ANC maar op belastingbetalerskoste) gewen. Die Vryheidsfront Plus span weer gereeld 'n instelling soos die Menseregtekommissie in om Zuma tot orde te probeer roep.
Die klimaat vir Zuma se bedanking was nog nooit so ryp soos nou nie. Selfs die mees stoere Zuma-ondersteuner moet nou besef die ANC ly meer skade met so iemand, as wat Zuma in die amp 'n wins kan wees.
Lees alle vorige berigte oor die "spioenasiebande" op Maroela Media.
Ek stem saam hy moet die eerbare ding doen en bedank as President, want hy is tans een GROOT verleentheid vir Suid-Afrika.
Niks wat zuma doen is eerbaar nie so hy sal nie bedank nie hy sal gefire moet word wat word nou van die salaris wat hy onregmatig gekry het ?
Dit is eintlik goed hy klou nog so bietjie aan die mag vas, dit gaan die ANC later vanjaar stemme kos, wat beteken hulle binnegevegte gaan vergroot :)